Steve ‘teleurgesteld’ oor MultiChoice se besluitSteve Hofmeyr (Foto: Steve Hofmeyr/Facebook) Die sanger Steve Hofmeyr het gesê hy is teleurgesteld oor MultiChoice se besluit om nie meer enige blootstelling aan hom te gee nie. Maroela Media het vroeër berig MultiChoice het bekend gemaak dat hy nie meer enige inhoud sal uitsaai waarin die sanger Steve Hofmeyr verskyn nie. Dit sluit enige argiefmateriaal van die sanger in. Die maatskappy, van wie DStv ŉ filiaal is, het aan Channel24 gesê dat hy nie enige verdere blootstelling aan die kunstenaar gaan gee deur lugtyd of enige geleentheid waardeur die kunstenaar ŉ inkomste kan verdien nie. Hofmeyr het aan Maroela Media gesê hy is nie seker waarom MultiChoice dié besluit geneem het nie. “Hulle sê nie eintlik [wat hul rede vir die besluit is] nie. My opinie, seksuele voorkeure en Godsbeskouing is verskans in die Grondwet. Ek aanvaar maar dat die vlekvrye Julius Malema en die BLF steeds voorkeurbehandeling sal geniet op MultiChoice se kanale.” Hy sê geen individuele kunstenaar in Suid Afrika het die maatskappy se platform soveel inhoud gebied in drie dekades nie. “Ek het ‘n groot bydra gelewer deur musiek, video’s, onderhoude, geselsprogramme en films, tot ure se advertensiespasie en jare se subskripsie wat uiteindelik kon lei na hul aandelebeurs-potensiaal.” Volgens hom het die maatskappy ook DStv deur hul kykNET-kanaal kom bevorder by sy Country Is Groot-konsert verlede naweek. “Ek kan nie begin dink hoeveel ek hulle kon baat, veral vanaf 2014, toe hulle die eerste keer geweet het van my twiets nie.” Hofmeyr het gesê sover dit indirekte kontrakbeurt gaan, sal regsopsies dadelik oorweeg word. “Daar is gelukkig ander interessante netwerke wat hierdie geleentheid sal aangryp om hulle subskripsiemodelle te bevorder. Inhoud is waaroor dit gaan. En daarvan het ek genoeg.” Hy sê MultiChoice se besluit sal hom nie verhoed om sy mening op sosialemediaplatforms en by sy konserte uit te spreek nie. “Ek het destyds JA gestem vir die nuwe Suid Afrika, primêr om my kollegas los te maak van sensuur. Ek ken hierdie donkereeuse snoerwerk glad nie. Ek duld dit ook nie. Dis, soos met MTN, ‘n politieke speletjie vir die ANC-galery.”